# Partit del Centre Modern

El Partit del Centre Modern (en eslovè Stranka modernega centra, SMC) va ser un partit polític de centreesquerra d'Eslovènia.

## Història

El partit es va fundar el 2 de juny de 2014 com a Partit de Miro Cerar, un influent i conegut advocat, fill de Miroslav Cerar, gimnasta artístic olímpic iugoslau. Ràpidament va obtenir bons resultats a les enquestes per a les eleccions legislatives, i només sis setmanes després de la seva creació, el SMC va rebre el 34.6% dels vots i 36 escons, la major victòria en la història recent d'Eslovènia.
Aviat es va formar el gabinet de Miro Cerar com a Primer Ministre, liderant un govern de coalició amb els Socialdemòcrates i el Partit Democràtic dels Pensionistes. L'any següent, el partit seria rebatejat com a Partit del Centre Modern. El 14 de març de 2018, uns mesos abans de finalitzar el seu mandat, Cerar va renunciar al seu càrrec a conseqüència de la decisió del Tribunal Suprem d'anul·lar el Referèndum del ferrocarril de 2017, alhora que assenyalava tensions internes al govern i manca de col·laboració dels seus membres.
A les eleccions legislatives de 2018 el partit va caure fins a la quarta posició amb només 10 escons, participant del nou govern de Marjan Šarec. Posteriorment esclatarien profundes diferencies en el partit, expulsant al fins llavors vicepresident Milan Brglez, que s'oposava a un govern de dretes i havia xocat de manera reiterada amb Cerar durant el seu mandat. Al 2020 el propi Cerar abandonaria el partit després d'anunciar-se el nou govern de Janez Janša, seguits per diversos diputats que plantejaven la creació d'un nou partit.
El 4 de desembre de 2021, les restes del partit van aprovar la fusió amb un partit extraparlamentari per a formar Concretament, que es presentaria a través de la coalició Connectem Eslovènia a les eleccions de 2022, obtenint un 3.41% dels vots sense cap representació.

## Resultats electorals
### Assemblea Nacional

| Any | Líder | Vots | % | Escons | +/– | Govern |
| 2014 | Miro Cerar | 298,342 | 34.6 (#1) | 36 / 90 | | Coalició |
| 2018 | Miro Cerar | 86,868 | 9.7 (#4) | 10 / 90 | 26 | Coalició |

### Parlament Europeu

| Any | Líder | Vots | % | Escons | +/– |
| 2019 | Gregor Perič | 7,823 | 1.6 (#12) | 0 / 8 | |

### Presidencials

| Any | Candidat | 1a volta | 1a volta | 2a volta | 2a volta | Resultat |
| Any | Candidat | Vots | % | Vots | % | Resultat |
| 2017 | Maja Makovec | 13,052 | 1.73 | | | Derrota |

## Referències

* ↑ «Slovene PM hopeful says is against Telekom privatisation» (en anglès). Reuters.
* ↑ «Son of local hero bids to lead Slovenia to limited makeover» (en anglès). Reuters.
* ↑ politika, Ni Č , Delo si, Mo H. , An B, notranja. «Mira Cerarja izvolili za mandatarja 12. slovenske vlade» (en eslovè), 25-08-2014. [Consulta: 19 agost 2024].
* ↑ STA, Zoran Potič, De P. «Miro Cerar je odstopil, odnesel ga je drugi tir» (en eslovè), 14-03-2018. [Consulta: 19 agost 2024].
* ↑ «Pod Šarcem nastaja nova LDS» (en eslovè). [Consulta: 19 agost 2024].
* ↑ «STA: Brglez expelled from SMC». [Consulta: 19 agost 2024].
* ↑ V, Nuša Baranja, TV Slovenija; translated by D. «SMC expels high-profile party member Milan Brglez» (en eslovè). [Consulta: 19 agost 2024].
* ↑ Ma, Al. «Cerar izstopil iz SMC-ja. Počivalšek: Iti moramo naprej.» (en eslovè). [Consulta: 19 agost 2024].
* ↑ Š, G. K. , L. «Sluga: SMC je postala avtokratsko vodena stranka enega človeka» (en eslovè). [Consulta: 19 agost 2024].
* ↑ Da, La. «Na združitvenem kongresu SMC-ja in GAS-a nastala stranka Konkretno» (en eslovè). [Consulta: 19 agost 2024].